Karpe Diem-Magdi forsvarer cannabis

I hip hop-duoens første bokutgivelse går Magdi Omar Ytreeide Abdelmaguid (29) hardt ut mot folks generelle oppfatning av alkohol. I boken holder han en forsvarstale for cannabis.

Jennifer Bråthen

Martine Haug Nysether

Oppdatert 15. november 2013

Artikkelen er over seks år gammel

Sammen med Chirag Rashmikant Patel (29) gir han ut boken «Dødtid». Boken er en samling fotografier tatt av fotograf Michael Ray Vera Cruz Angeles («akam1k3»), og skriblerier fra de siste par årenes turnévirksomhet.

I boken forteller Magdi om hvordan det har vært å være avholdsmann i det han betegner som «den mest rusa bransjen i verden».

- Jeg har observert mye rus fra jeg var barn uten å vite hva det er. Fordi jeg har turnert i en verden der de fleste ruser seg på en eller annen måte, har jeg fått mye erfaring med rus som utenforstående, sier Magdi til VG og legger til:

FORSVARER CANNABIS: Magdi Omar Ytreeide Abdelmaguid (foran) er selv avholdsmann og mener derfor han har et mer objektivt blikk enn mange andre. Her sammen med Chirag Rashmikant Patel. Foto: Trond Solberg / VG

- Jeg påberoper meg ikke å være en ekspert på rus, men siden jeg ser det utenfra og er avholds selv vil jeg påstå at jeg har et mer objektivt blikk enn mange andre. Alle i vennegjengen min argumenterer for sitt rusmiddel, men jeg har ikke den personlige preferansen som de har. Jeg ser bare på konsekvensene.

Les VGs anmeldelse av boken: Terningkast seks!

- Dobbelmoralen er problemet

I kapittelet «Rus» går Magdi hardt ut folks generelle oppfatninger av alkohol. 29-åringen skriver at han både har blitt banket opp, sovet på legevakta, vært vitne til blant annet knivstikking og masseslagsmål fordi folk har drukket alkohol. Ingen hadde røyket cannabis.

- Kapittelet i boka er nok en forsvarstale for cannabis. Fra mitt ståsted har jeg aldri sett at den form rus har gjort større skader enn alkohol. Likevel er det så utrolig stor kontrast mellom hvordan folk dømmer cannabisbrukere og hvordan de dømmer seg selv på fylla eller etter noen glass vin. Det er ikke noen tvil om at det er hyggelig hvis du er invitert til svigerforeldrene dine og du drikker et glass vin eller to eller tre, men om du takker pent nei og sier du heller vil fyre opp en joint etter maten så er det totalt uakseptabelt for de fleste. Ikke bare fordi det er ulovlig, men fordi folk generelt ser på det som mye verre, forteller Magdi til VG.

VANT PRIS: Chirag Rashmikant Patel (t.v.) og Magdi Omar Ytreeide Abdelmaguid vant årets pop-plate under Spellemann i Stavanger. Foto: JØRGEN BRAASTAD/VG

- Hvordan påvirker det forholdet deres - at dere er ulikt innstilt til rus?

- Chirag har jo aldri røyka weed, og alkohol påvirker ikke vårt forhold - jeg tenker ikke over det en gang. Folk må gjøre som de vil, så lenge de ikke skader noen. Men hvis du drar på fylla to tre ganger i uka, ikke døm de som røyker cannabis. Det er ikke rusen jeg har et problem med, det er dobbeltmoralen, påpeker Magdi.

Han mener boken gir et åpent innblikk i samarbeidet til rapduoen.

- Vi har alltid skrevet det vi føler der og da, til og med om vi ikke føler det samme dagen etter. Jeg tror dette er mer nakent, og jeg tror folk legger merke til at vi blottlegger våre tanker og følelsesliv i større grad i boka enn når det ligger musikk i bakgrunnen, sier han.

Publisert: 15.11.13 kl. 22:37 Oppdatert: 15.11.13 kl. 23:23

Les også

Mer om Kultur